钦定古今图书集成/明伦汇编/官常典/第791卷 > 卢知原〈弟法原〉
## 钦定古今图书集成/明伦汇编/官常典/第791卷 > 卢知原〈弟法原〉

按《宋史》本传：“知原，字行之，湖州德清人。以父任知歙
县。因近臣荐，赴都堂审察，累迁梓州路转运副使。时
承平既久，戎备皆弛，知原招补兵籍，筑城亘二十馀
里。王黼当国，费出无艺，知原因疏言之，黼怒，罢去。久
之，起提点京东刑狱，改江西转运副使。过阙入奏，徽宗勉之曰：‘卿在蜀道，功效甚休’。遂赐三品服。先是，纲”
运阻于重江，吏卒并缘为奸，知原悉意经理，故先诸
道上京师进一官。寻除直秘阁，为江、淮、荆、浙等路发
运使，升秘阁修撰，提举河北。以言者劾，褫职归吏部。
高宗即位，复龙图阁、知温州。时叶浓陷建州，扬勍陷
处州，知原缮甲兵，增城浚隍，声势隐然。帝东幸，知原
繇海道转粟及金缯十馀万，至台州，召见称奖，擢右
文殿修撰、管内安抚使。在郡四年，民绘像祠之。王师
讨范汝为，召为添差两浙转运使，罢提举太平观。都
督孟庾辟为参谋，改徽猷阁待制、知临安府。谏官唐
辉言知原为政乖谬，诏复为都督府参谋官。章再上，
遂以旧职奉祠。绍兴十一年十月，卒。弟法原，字立之，
自知雍丘县积官太府少卿，赐同上舍出身。使辽还，
迁司农卿，赐三品服，为吏部尚书，以官秩、次第、履历
总为一书，功过殿最，开卷了然，吏不能欺。坐王黼累，
罢为显谟阁待制。绍兴元年，提举临安洞霄宫。张浚
承制起知夔州，寻为龙图阁学士、川陕等路宣抚处
置副使，进端明殿学士、川陕宣抚副使。金人攻关辅，
叛将史斌陷兴州，诸郡多应者。法原命诸将坚壁，言
战者斩，众以为怯。未几，河东经制使王燮以乏食班
师，法原开关纳之，与燮同破斌，复兴州。方巨盗充斥，
秦、陇叛兵欲窥蜀，法原极意拊循，严为备御，传檄诸
路，人心稍安。视山川险阻，分地置将，自洮、岷至阶城
关，师古主之，屯通川；文龙至威、茂，刘锜主之，屯巴西，
前后屡捷，上所倍重。会兀术攻关，为吴玠所败。法原
素与玠不睦，玠因奏功，讼法原不济师，不馈粮，不铨
录立功将士。帝手诏诘问，法原自辩甚力，上颇不直
之，忧恚，卒于军。始，法原为川、陕宣抚使，上从容谓知
原曰：“朕方以川、陕付法原”，盖兄弟皆以才见称于世，
故并用之也。